b'\n_START_ARTICLE_\nAkvedukas\n_START_PARAGRAPH_\nAkvedukas \xe2\x80\x93 dirbtinis kanalas vandeniui tiekti. Pavadinimas kil\xc4\x99s i\xc5\xa1 lotyni\xc5\xa1k\xc5\xb3 \xc5\xbeod\xc5\xbei\xc5\xb3 junginio aqua \xe2\x80\x9evanduo\xe2\x80\x9c + duco \xe2\x80\x9evedu\xe2\x80\x9c._NEWLINE_Da\xc5\xbenai jo reik\xc5\xa1m\xc4\x97 susiaurinama tik iki akveduko dalies, nutiestos vir\xc5\xa1 sl\xc4\x97nio, up\xc4\x97s vagos. \xc5\xa0i akveduko dalis primena tilt\xc4\x85, ta\xc4\x8diau juo ne va\xc5\xbeiuoja transportas, bet teka vanduo._NEWLINE_Akvedukai, nutiesti vir\xc5\xa1 sl\xc4\x97ni\xc5\xb3, atrodo labai \xc4\xafsp\xc5\xabdingai, ta\xc4\x8diau tai t\xc4\x97ra tik palyginti nedidel\xc4\x97 viso giganti\xc5\xa1ko \xc4\xafrenginio dalis, nes did\xc5\xbeiuma akveduko pasl\xc4\x97pta po \xc5\xbeeme ir gali driektis de\xc5\xa1imtis kilometr\xc5\xb3, pavyzd\xc5\xbeiui, akveduko Aqua Augusta ilgis siek\xc4\x97 apie 120 km._NEWLINE_Akvedukus stat\xc4\x97 jau Asirijoje, kurioje buvo nutiestas 80 km ilgio akvedukas, tiek\xc4\x99s vanden\xc4\xaf sostinei Ninevei. Vienas i\xc5\xa1 jo fragment\xc5\xb3 (300 metr\xc5\xb3 ilgio) buvo i\xc5\xa1keltas vir\xc5\xa1 \xc5\xbeem\xc4\x97s iki 10 metr\xc5\xb3 auk\xc5\xa1\xc4\x8dio._NEWLINE_\xc5\xa0iuolaikinio Pakistano teritorijoje akvedukai buvo tiesiami jau prie\xc5\xa1 4000 met\xc5\xb3. Akvedukus ties\xc4\x97 senov\xc4\x97s graikai, kinai, actekai (Teno\xc4\x8dtitlanui (dab. Meksikas) vanduo buvo tiekiamas akveduku).\n_START_SECTION_\nRom\xc4\x97n\xc5\xb3 akvedukai\n_START_PARAGRAPH_\nI\xc5\xa1maniausi akveduk\xc5\xb3 statytojai buvo rom\xc4\x97nai, ties\xc4\x99 akvedukus visoje Romos imperijos teritorijoje \xe2\x80\x93 Germanijoje, Galijoje, Ispanijoje, Afrikoje, dabartin\xc4\x97je Jordanijoje. Bet daugiausiai vandens reik\xc4\x97jo did\xc5\xbeiausiam valstyb\xc4\x97s miestui \xe2\x80\x93 Romai, tod\xc4\x97l Romos akveduk\xc5\xb3 suminis ilgis siek\xc4\x97 apie 350 km. Visi jie tiek\xc4\x97 apie 1 000 000 m\xc2\xb3 \xc5\xa1vie\xc5\xbeio vandens per par\xc4\x85 (po Romos imperijos \xc5\xbelugimo \xc5\xa1is kiekis buvo pasiektas ir vir\xc5\xa1ytas tik XIX am\xc5\xbeiuje)._NEWLINE_Ilgiausias Romos imperijoje buvo Hadriano akvedukas (141 km), kuriuo buvo tiekiamas vanduo Kartaginos miestui dabartiniame Tunise._NEWLINE_Po Romos imperijos \xc5\xbelugimo akveduk\xc5\xb3 statybos technologija buvo pamir\xc5\xa1ta, ir vanduo Europos miestuose buvo semiamas i\xc5\xa1 upi\xc5\xb3 ir \xc5\xa1ulini\xc5\xb3 arba tiekiamas atvirais kanalais. Akveduk\xc5\xb3 statyba atnaujinta tik XIX am\xc5\xbeiuje, kai d\xc4\x97l miest\xc5\xb3 augimo ir pramon\xc4\x97s pl\xc4\x97tros labai i\xc5\xa1augo vandens poreikis.\n_START_SECTION_\nAkveduk\xc5\xb3 statybos principai\n_START_PARAGRAPH_\nAkveduk\xc5\xb3 statybos technologij\xc4\x85 ir prie\xc5\xbei\xc5\xabros metodik\xc4\x85 diktavo keletas sumetim\xc5\xb3._NEWLINE_Didel\xc4\x99 reik\xc5\xa1m\xc4\x99 tur\xc4\x97jo tinkam\xc5\xb3 \xc5\xa1altini\xc5\xb3 vieta, kadangi vanduo nebuvo keliamas jokiais mechanizmais, taigi iki miesto tur\xc4\x97jo atitek\xc4\x97ti pats, veikiamas vien sunkio j\xc4\x97gos. Tod\xc4\x97l netiko \xc5\xbeemose vietose, sl\xc4\x97niuose esantys \xc5\xa1altiniai, upeliai ir pan. Pagal rom\xc4\x97ni\xc5\xa1k\xc4\x85 akveduk\xc5\xb3 tiesimo technologij\xc4\x85, optimalus vandens kanalo nuolydis buvo 0,5\xc2\xa0% (pus\xc4\x97s p\xc4\x97dos nuolydis \xc5\xa1imto p\xc4\x97d\xc5\xb3 atstume)._NEWLINE_Miestams reik\xc4\x97jo \xc5\xa1varaus, tinkamo gerti vandens. Tod\xc4\x97l rom\xc4\x97nai, ie\xc5\xa1kodami tinkam\xc5\xb3 \xc5\xa1altini\xc5\xb3, i\xc5\xa1tirdavo, ar vanduo skaidrus, be pa\xc5\xa1alini\xc5\xb3 priemai\xc5\xa1\xc5\xb3 ir kvap\xc5\xb3 (pavyzd\xc5\xbeiui, sieros). Taip pat, parenkant viet\xc4\x85 akveduko prad\xc5\xbeiai, b\xc5\xabdavo \xc4\xafsitikinama, kad vietiniai gyventojai, nuolatos vartojantys \xc5\xa1altinio vanden\xc4\xaf, yra sveiki, gero sud\xc4\x97jimo, nebly\xc5\xa1kios odos._NEWLINE_Vandens poreikis buvo didelis, o vandeningi \xc5\xa1altiniai toli gra\xc5\xbeu ne visada tryk\xc5\xa1davo arti miest\xc5\xb3. Tai nul\xc4\x97m\xc4\x97 stebinant\xc4\xaf kai kuri\xc5\xb3 akveduk\xc5\xb3 ilg\xc4\xaf, pavyzd\xc5\xbeiui, Hadriano akveduko ilgis siek\xc4\x97 141 km, Aqua Augusta \xe2\x80\x93 120 km._NEWLINE_Vanduo tur\xc4\x97jo i\xc5\xa1likti \xc5\xa1varus (pageidautina ir \xc5\xa1altas) iki pat miesto. Tod\xc4\x97l akvedukas tur\xc4\x97jo b\xc5\xabti u\xc5\xbedaras, kad \xc4\xaf j\xc4\xaf nepatekt\xc5\xb3 \xc5\xa1iuk\xc5\xa1l\xc4\x97s, pa\xc5\xa1aliniai daiktai, o sienos \xe2\x80\x93 atsparios ilgalaikiam vandens poveikiui (tarkime, netiko mediena). Taip pat vanduo netur\xc4\x97jo supl\xc4\x97kti, tod\xc4\x97l tam tikrais atstumai buvo daromos ventiliacin\xc4\x97s \xc5\xa1achtos._NEWLINE_Akvedukai tais neramiais laikais tur\xc4\x97jo b\xc5\xabti kiek \xc4\xafmanoma saug\xc5\xabs, nes karinio konflikto metu vandens tiekimas greitai gal\xc4\x97jo tapti silpn\xc4\x85ja gynybos grandimi. Netgi neb\xc5\xabtina ardyti akveduko \xe2\x80\x93 pakakt\xc5\xb3 \xc4\xaf j\xc4\xaf primesti gai\xc5\xa1en\xc5\xb3, ir mieste greitai prasid\xc4\x97t\xc5\xb3 epidemija._NEWLINE_Akvedukus reik\xc4\x97jo valyti, tvarkyti pa\xc5\xbeeistas vietas, vadinasi, j\xc5\xb3 konstrukcijoje reik\xc4\x97jo numatyti ir \xc5\xa1iuos poreikius: tam tikrais tarpais kasti vertikalias \xc5\xa1achtas, tunelio auk\xc5\xa1t\xc4\xaf ir plot\xc4\xaf parinkti tok\xc4\xaf, kad vidutinio \xc5\xabgio \xc5\xbemogus paj\xc4\x97gt\xc5\xb3 pral\xc4\xafsti tunelio anga ir joje dirbti._NEWLINE_\xc5\xa0iauresniuose regionuose statytiems akvedukas buvo keliama papildom\xc5\xb3 technini\xc5\xb3 reikalavim\xc5\xb3, kadangi per didesnius \xc5\xa1al\xc4\x8dius vanduo gal\xc4\x97jo u\xc5\xbe\xc5\xa1alti, o akveduko konstrukcijas i\xc5\xa1judinti \xc4\xaf\xc5\xa1alas. Tod\xc4\x97l, pavyzd\xc5\xbeiui, Eifelio akvedukas yra beveik i\xc5\xa1tisai po\xc5\xbeeminis._NEWLINE_Ir, \xc5\xbeinoma, akvedukas tur\xc4\x97jo b\xc5\xabti ilgalaikis statinys, tod\xc4\x97l statybos patikimumui buvo skiriamas ypatingas d\xc4\x97mesys. Reikia tur\xc4\x97ti omenyje, kad daug akveduk\xc5\xb3 buvo statoma seismi\xc5\xa1kai aktyviose vietov\xc4\x97se._NEWLINE_Vienas i\xc5\xa1 sud\xc4\x97tingiausi\xc5\xb3 technini\xc5\xb3 reikalavim\xc5\xb3 akvedukams buvo tinkamas nuolydis, kad vanduo netek\xc4\x97t\xc5\xb3 per greitai ar neu\xc5\xbesistov\xc4\x97t\xc5\xb3. Akvedukuose nebuvo joki\xc5\xb3 vandens k\xc4\x97limo \xc4\xafrengini\xc5\xb3 (kaip Archimedo sraigtas), reik\xc4\x97jo vengti sifon\xc5\xb3 (\xc5\xbeemyn i\xc5\xa1linkusio \xe2\x80\x9epilvo\xe2\x80\x9c), kuriuose kaup\xc4\x97si nuos\xc4\x97dos, o didelis sl\xc4\x97gis gal\xc4\x97jo i\xc5\xa1ardyti sienas._NEWLINE_Greta vandens tiekimo akvedukai buvo naudojami ir kitokioms reikm\xc4\x97ms, pavyzd\xc5\xbeiui, Barbegal akveduko (dab. Provansas), apr\xc5\xabpinusio vandeniu Arlio miest\xc4\x85, at\xc5\xa1aka tek\xc4\x97j\xc4\x99s vanduo patekdavo \xc4\xaf rezervuar\xc4\x85, i\xc5\xa1 kurio krito dviem 20 m auk\xc5\xa1\xc4\x8dio kriokliais ir suko a\xc5\xa1tuonis vandens mal\xc5\xabno ratus. \xc4\x8cia per valand\xc4\x85 b\xc5\xabdavo sumalama apie 300 kg milt\xc5\xb3._NEWLINE_Rom\xc4\x97n\xc5\xb3 akveduk\xc5\xb3 statybos rekonstrukcija remiasi daugiausiai dviem \xc5\xbeini\xc5\xb3 \xc5\xa1altiniais: \xc5\xa1iuolaikine archeologine rekonstrukcija ir garsiausio Antikos architekt\xc5\xabros autoriteto \xe2\x80\x93 Vitruvijaus (Marcus Vitruvius Pollio) \xe2\x80\x93 ra\xc5\xa1tais, b\xc5\xabtent a\xc5\xa1tunt\xc4\x85ja fundamentalaus veikalo De architectura knyga De aqua (\xe2\x80\x9eApie vanden\xc4\xaf\xe2\x80\x9c).\n_START_SECTION_\nTuneliai\n_START_PARAGRAPH_\nTuneli\xc5\xb3 d\xc4\x97ka buvo gerokai sutrumpinamas vandens kelias. Neretai akveduko keli\xc4\x85 pastodavo didel\xc4\x97 kalva ar kalnas, ir vietoje ilgo kanalo, lenkian\xc4\x8dio toki\xc4\x85 kli\xc5\xabt\xc4\xaf, b\xc5\xabdavo pasirenkamas technologi\xc5\xa1kai sud\xc4\x97tingesnis, bet ekonomi\xc5\xa1kesnis sprendimas kasti tunel\xc4\xaf._NEWLINE_Ilgiausias \xc5\xbeinomas akveduko tunelis \xe2\x80\x93 825 m \xe2\x80\x93 i\xc5\xa1kastas tiesiant Giero akveduk\xc4\x85 Lione (Pranc\xc5\xabzija). Esama \xc5\xbeini\xc5\xb3, kad tiesiant Anio Novus, kuriuo buvo tiekiamas vanduo Romai, i\xc5\xa1kastas net 2250 m tunelis.\n_START_SECTION_\n\xc5\xa0uliniai, \xc5\xa1achtos\n_START_PARAGRAPH_\n\xc5\xa0ios vertikalios angos buvo skirtos akveduko prie\xc5\xbei\xc5\xabrai, be to, pro jas patenkantis oras neleisdavo vandeniui sudvisti.\n_START_SECTION_\nTiltai\n_START_PARAGRAPH_\nJeigu akvedukas savo kelyje sutikdavo gil\xc5\xb3 sl\xc4\x97n\xc4\xaf, buvo statomi tiltai. Auk\xc5\xa1\xc4\x8diausias i\xc5\xa1 j\xc5\xb3 \xe2\x80\x93 beveik 50 metr\xc5\xb3 auk\xc5\xa1\xc4\x8dio \xe2\x80\x93 buvo nutiestas skersai Gardo up\xc4\x97s. Tai garsusis Gardo tiltas Pranc\xc5\xabzijoje, Nimo akveduko dalis.\n_START_SECTION_\nSifonai\n_START_PARAGRAPH_\nJeigu sl\xc4\x97nis, kur\xc4\xaf kerta akvedukas, per gilus tilto statybai, buvo statomi sifonai. Ties sl\xc4\x97nio riba vanduo sutek\xc4\x97davo \xc4\xaf rezervuar\xc4\x85, o i\xc5\xa1 jo \xc5\xa1vino vamzd\xc5\xbeiais sr\xc5\xabdavo \xc5\xbeemyn \xc4\xaf sl\xc4\x97n\xc4\xaf, kirsdavo sl\xc4\x97nio apa\xc4\x8di\xc4\x85 ir v\xc4\x97l kildavo \xc4\xaf sl\xc4\x97nio vir\xc5\xa1\xc5\xb3, \xc4\xaf surinkimo basein\xc4\x85, kuris buvo \xc4\xafrengiamas truput\xc4\xaf \xc5\xbeemiau negu anapus sl\xc4\x97nio esantis tiekimo rezervuaras. I\xc5\xa1 surinkimo baseino vanduo toliau tek\xc4\x97davo \xc4\xafprastine akveduko vaga.\n_START_SECTION_\nSienos ir arkados\n_START_PARAGRAPH_\nVanduo \xc4\xaf miesto teritorij\xc4\x85 tur\xc4\x97jo b\xc5\xabti tiekiamas pakankamai auk\xc5\xa1tai, kad gal\xc4\x97t\xc5\xb3 toliau tek\xc4\x97ti vandentiekiu \xc4\xaf visas miesto vietas. Jeigu \xc5\xa1is auk\xc5\xa1tis nevir\xc5\xa1ydavo dviej\xc5\xb3 metr\xc5\xb3, b\xc5\xabdavo statoma siena, kurios vir\xc5\xa1umi tek\xc4\x97davo vanduo. Jeigu reik\xc4\x97davo vanden\xc4\xaf pakelti \xc4\xaf didesn\xc4\xaf auk\xc5\xa1t\xc4\xaf, buvo statomos arkados._NEWLINE_Kirt\xc4\x99s miesto sien\xc4\x85 (paprastai kiek galima auk\xc5\xa1tesn\xc4\x97je vietoje), vanduo i\xc5\xa1 prad\xc5\xbei\xc5\xb3 tek\xc4\x97davo \xc4\xaf paskirstymo rezervuar\xc4\x85 (castellum), i\xc5\xa1 kurio \xc5\xa1vino arba keraminiais vamzd\xc5\xbeiais tek\xc4\x97davo \xc4\xaf miesto kanalus, vie\xc5\xa1\xc4\x85sias pirtis ir priva\xc4\x8dius namus.\n_START_SECTION_\nLietuvoje\n_START_PARAGRAPH_\nVienintelis Lietuvoje yra Grigi\xc5\xa1ki\xc5\xb3 akvedukas, pastatytas 1930 m., 800 m ilgio. \xc5\xa0iuo metu naudojamas ne pagal paskirt\xc4\xaf.'